b"\n_START_ARTICLE_\nMeteorit Acfer 214\n_START_SECTION_\nClassificaci\xc3\xb3\n_START_PARAGRAPH_\nEl meteorit \xc3\xa9s de tipus condrita, de la classe de les condrites carbonatades, una classe principal de condrites que majorit\xc3\xa0riament tenen ratios de Mg/Si properes a la del valor solar, i composicions d'is\xc3\xb2tops d'oxigen que s'albiren per sota de la l\xc3\xadnia de fraccionament terrestre. Pertany al grup CH, un grup qu\xc3\xadmic d'alt contingut met\xc3\xa0l\xc2\xb7lic. Les condrites del grup CH tenen c\xc3\xb2ndrules diminutes i inclusions refract\xc3\xa0ries (~ 0,02 mm), abundants metalls (~ 20 vol%), sense matriu de gra fi, excepte clasts xenol\xc3\xadtics, i sulfurs rars compatibles amb el contingut d'elements poc vol\xc3\xa0tils. No est\xc3\xa0 clar si els membres d'aquest grup s\xc3\xb3n veritables condrites, ja que podrien haver format una mica m\xc3\xa9s tard en la hist\xc3\xb2ria del sistema solar. Petrol\xc3\xb2gicament s\xc3\xb3n de tipus 3, el que designa condrites que es caracteritzen per c\xc3\xb2ndrules abundants, baixos graus d'alteraci\xc3\xb3 aquosa i ensamblatges de minerals poc equilibrats. Molts dels grans de piroxens amb baix contingut en calci s\xc3\xb3n monocl\xc3\xadnics i presenten macles polisint\xc3\xa8tiques.\n_START_SECTION_\nMineralogia\n_START_PARAGRAPH_\nAl meteorit han estat descrites dues esp\xc3\xa8cies minerals reconegudes per l'Associaci\xc3\xb3 Mineral\xc3\xb2gica Internacional, la fayalita i l'addibischoffita, dos silicats. Una d'aquestes esp\xc3\xa8cies, l'addibischoffita, un inosilicat de f\xc3\xb3rmula qu\xc3\xadmica Ca\xe2\x82\x82Al\xe2\x82\x86Al\xe2\x82\x86O\xe2\x82\x82\xe2\x82\x80 aprovat per l'IMA l'any 2015, va ser descoberta al meteorit."